Ilmar Reepalu

Ilmar Reepalu (sündinud 11. oktoobril 1943 Nõval) on eestlasest Rootsi poliitik ja kauaaegne Malmö linnapea (1994–2013).

1944. aasta augustis põgenes tema pere koos vähem kui aastase Ilmariga lahtises paadis neutraalsesse Rootsi. Rootsi ühe idapoolsema, Svenska Högarna saarestiku lähedal läks paat ümber, kuid Rootsi rannavalve laev päästis perekonna. Algul paigutati pere Motala valda põgenikelaagrisse, hiljem asusid nad elama Motalasse, kus Ilmar üles kasvaski.

Poliitikaga hakkas Reepalu tegelema juba 1958. aastal, kui ta gümnaasiumiõpilasena ühines Rootsi Sotsiaaldemokraatliku Partei noorteühenduse kohaliku haruga. Pärast ajateenistuse läbimist Rootsi rannavalve eriüksuses sukeldujana asus ta õppima Göteborgi Chalmersi Tehnikaülikooli, kus ta sai 1968. aastal kraadi tsiviilehituse alal ja lõpetas kooli 1970. aastal arhitektina. Sel ajal seisnes tema poliitiline tegevus võitluses lammutuskavade vastu Göteborgi ajaloolise väärtusega Haga linnaosas.

Aastatel 1970–1973 töötas Reepalu ehituskonsultatsioonifirmas VBB. Alates 1973. aastast töötas ta Malmös linnaplaneerijana, välja arvatud 1977–1979, mil ta juhtis Boråsi linnaplaneerimisosakonda. Reepalu sõnul ei tahtnud ta algul oma linnaplaneerijatööd ühendada poliitiliste kohustustega ning kui Malmö toonane linnapea Nils Yngvesson pakkus 1973. aastal talle kohta Malmö linnaplaneerimiskomisjonis sotsiaaldemokraatide esindajana, siis Reepalu keeldus.

1984. aastal sai ta esimese poliitilise ametikoha tervishoiunõukogu asendusliikmena. 1985. aastal sai ta munitsipaalkomitee ehk linnavalitsuse liikmeks ja 1993. aastal valiti ta munitsipaalkomitee esimeheks ehk linnapeaks.

2010. aastal sattus Reepalu sionismi kritiseerimise tõttu konflikti Malmö juudikogukonnaga.Delfi: Malmö eestlasest linnapea pälvis taas juutide viha

Veebruaris 2013 teatas ta, et lahkub 1. juulil linnapea ametist, et koos perega rohkem aega veeta.Malmö linnapea Ilmar Reepalu astub tagasi

Viited

Välislingid
 Mariliis Lilover. Homses Ekspressis: Usutlus Malmö eestlasest linnapea, ründesukelduja Ilmar Reepaluga. Eesti Ekspress, 21. märts 2012
 Malmö kauaaegne linnapea Ilmar Reepalu: inimesed tulevad ja tänavad mind linnale tehtu eest ERR, 27. aprill 2016

Kategooria:Rootsi poliitikud
Kategooria:Rootsi arhitektid
Kategooria:Eesti arhitektid
Kategooria:Eestlased Rootsis
Kategooria:Chalmersi Tehnikaülikooli vilistlased
Kategooria:Sündinud 1943